Gholf: Van Rooyen struikel in pylvakErik van Rooyen verlede maand by Hilton Head Island. (Foto: Andrew Redington / AFP) Suid-Afrika se Erik van Rooyen het ŉ onverklaarbare insinking in die laaste twee rondtes van die Mexiko-Ope beleef, wat hom by Vidanta Villarta duur te staan gekom het. Van Rooyen, wat tellings van 64 en 66 in die eerste twee rondtes aangeteken het in dié toernooi wat deel is van die Amerikaanse PGA-reeks, het met tellings van 72 en 74 afgesluit. Waar hy Donderdag en Vrydag saam met die voorlopers gesels het, het sy insinking hom 26 posisies laat afskuif en het hy saam 33ste geëindig. Hy het op 276 (-8) klaargemaak. Van Rooyen het nietemin 41 066 Amerikaanse dollar (sowat R750 000) verdien, maar sy prysgeld kon soveel groter gewees het. Die toernooi is deur die 33-jarige Amerikaner Tony Finau gewen, wat op 260 houe (-24) geëindig het. Dit was Finau se sesde oorwinning in die Amerikaanse PGA-reeks en dit het hom van 16de tot 11de op die wêreldranglys laat opskuif. Wat Finau soveel meer vreugde verskaf het, is dat hy die aanslag van die Spanjaard Jon Rahm, wat hom verlede jaar geklop het, afgeweer het. Rahm, wat in die laaste rondte slegs twee houe agter Finau afgeslaan het, het op 263 (-21) geëindig, met die Amerikaner Brandon Wu (265, -19) derde en die 19-jarige Akshay Bhatia vierde op 266 (-18). * In die Europese DP World Tour wat in Korea beslis is, het die Spanjaard Pablo Larrazabal die Korea-kampioenskap met twee houe gewen. Larrazabal het op 276 houe (-12) geëindig, wat twee houe beter was as dié van die Deen Marcus Helligkilde (278, -10). Dit was Larrazabal se agtste oorwinning in die Europese reeks. Nog ŉ Spanjaard, Jorge Campillo, was saam met die Nederlander Joost Luiten, die Skot Scott Jamieson en Sang-Hyun Park van Korea derde op 279 (-6). Suid-Afrika se Deon Gemishuys (290, +2) en Justin Walters (291, +3) het kwaai teruggesak. Germishuys was ná twee rondtes stewig in die wedloop, maar ná tellings van 75 en 74 in die laaste twee rondtes, was sy aanspraak daarmee heen.